Падзеі ў оперы адбываюцца, як і ў аповесці Уладзіміра Караткевіча, у Магілёве і яго наваколлі ў пачатку XVII стагоддзя. Падчас палявання ў гонар вяселля нобіляў Кізгайлы і Любкі на лясной паляне збіраюцца прыгонныя дзяўчыны Кізгайлы. Сярод іх Ірына, у якую без памяці закаханы сябар жаніха нобіль Раман. Ён просіць аддаць яму дзяўчыну, каб ажаніцца з ёй. Кізгайла не без сумненняў, але пагаджаецца на гэта. Любка, даведаўшыся пра рашэнне мужа, люта пярэчыць яму і забараняе вызваляць Ірыну. Кізгайла поўны самых змрочных прадчуванняў, адмова ад абяцання можа прывесці да вайны і смерцяў на роднай зямлі. Але Любка непахісная: хай будзе вайна і кроў, няхай згіне панства — Ірыне не быць жонкай Рамана. Бо яна сама спадзяецца стаць яго каханай…